Ringeten 2. MM-finaali, Helsinki *Kanada -Suomi 0-13

*(0-2, 0-5, 0-5, 0-1)

Suomi voitti ringeten MM-kultaa näytöstyyliin. Toinen MM-finaalin päättyi kotijoukkueen tyrmäävään 13-0-voittoon. Kolmatta loppuottelua ei tarvittu, sillä Suomi voitti ensimmäisen ottelun perjantaina 8-2.

Sunnuntaina Suomen tykitystä johti aiempien pelien tapaan Susanna Tapani (4+3), joka vei Suomen ensimmäisessä erässä maaleillaan 2-0-johtoon.

Avauserän onnistumisten myötä Suomi pystyi pelaamaan loput ottelusta rennosti ja rohkeasti. Anne Pohjola ja Siiri Kallionpää ehtivät osua ennen kun Tapani sinetöi hattutemppunsa komealla roikkumaalilla.

Suomi iski lopulta taululle häkellyttävät 13 maalia. Suomen maalilla upeasti torjunut Maria Perkkola urakoi nollapelinsä eteen 35 torjuntaa.

Maailmanmestaruus oli Suomelle viides putkeen ja kaiken kaikkiaan seitsemäs.